ตำรวจเตือน โพสต์รูปตั๋วเครื่องบินเดินทางท่องเที่ยว เสี่ยงโดนดึงข้อมูลส่วนตัว
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ เตือนประชาชนให้รู้เท่าทันถึงอาชญากรรมทางเทคโนโลยีและได้กำชับให้ตำรวจทำการสืบสวนจับกุมผู้กระทำผิดมาดำเนินคดีตามกฎหมายอย่างต่อเนื่อง และเนื่องด้วยปัจจุบัน สถานการณ์การระบาดของโรคโควิด-19 คลี่คลายประชาชนเริ่มกลับมาใช้ชีวิตประจำวันและออกเดินทางไปท่องเที่ยวในสถานที่ต่างๆ ทั้งในประเทศและต่างประเทศมากขึ้น และบางส่วนได้โพสต์ภาพของเอกสารสำคัญที่เกี่ยวข้องกับการเดินทาง เช่น ตั๋วเครื่องบินและหนังสือเดินทาง ซึ่งมีข้อมูลส่วนบุคคลที่สำคัญ อีกทั้งยังมีการเก็บข้อมูลบางส่วนไว้ในรูปแบบของ QR Code  หรือ Bar Code อีกด้วย การโพสต์ภาพเอกสารเดินทางดังกล่าว อาจทำให้มิจฉาชีพสามารถขโมยข้อมูลส่วนบุคคลและข้อมูลการเดินทางไปใช้ในการกระทำผิด แสวงหาประโยชน์โดยมิชอบ ซึ่งอาจทำให้บุคคลที่เป็นเจ้าของเอกสารได้รับความเสียหาย สำนักงานตำรวจแห่งชาติ ขอให้พี่น้องประชาชน ระมัดระวังในการโพสต์ภาพของเอกสารที่เกี่ยวข้องกับการเดินทางในสื่อสังคมออนไลน์ โดยควรปกปิดข้อมูลส่วนบุคคลที่ปรากฏอยู่บนเอกสาร หากประชาชนได้รับความเสียหาย หรือพบเห็นการถูกนำข้อมูลส่วนบุคคลไปใช้ กรุณาแจ้งเบาะแสได้ที่ สายด่วน 191 หรือสายด่วนสำนักงานตำรวจแห่งชาติ 1599 ได้ตลอด 24 ชั่วโมง